
 
   [image: Dødsdrift]
 


Chris Tvedt & Elisabeth Gulbrandsen

Dødsdrift

En Edvard Matre-krim

[image: Gyldendal Norsk Forlag]


DEL I


KAPITTEL 1

Januarsolen hadde krøpet over takene på lavblokkene og kastet lange, diagonale skygger mellom dem, fikk alt til å se skjevt og forvridd ut. Det var en klar dag, nesten helt skyfri. Han hadde kledd seg godt, med ekstra genser under frakken, skjerf og lue. Vanligvis tok Bjørn Vatne den korteste veien til kjøpesenteret, forbi lekeplassen og tvers over fotballbanen, men i dag var det mer is enn grus på banen. Åpenbart ikke et sted for en eldre mann som var dårlig til beins.

Ikke at det så særlig mye bedre ut på gangveien som krysset marken ved enden av fotballbanen. Den var mer eller mindre dekket av skitten snø og svarte, forræderske is-svuller. Han foraktet sin egen hjelpeløshet. Vinteren i Bergen var blitt et gjentagende mareritt. Bjørn Vatne ble stående tvilrådig, ville egentlig snu og gå hjem igjen, men vissheten om at han var tom for kaffe og brød, fikk ham til å bestemme seg. Gangveien. Lenger å gå, men tryggere.

En mann hadde tatt sjansen på å krysse banen, så han. Mannen gikk med subbende, langsomme skritt, med hendene litt ut til siden, som om han balanserte på en slakk line. Han kjente ham igjen. Navnet kom han ikke på i farten, men han visste godt hvem han var. Presten i den lokale menigheten. Bjørn Vatne var ingen ivrig kirkegjenger, men det hadde hendt at han stakk innom en gudstjeneste, og det var nok til at de var på nikk. De hadde vel også utvekslet noen bemerkninger om været, når det passet seg sånn. Fyren var adskillig friskere til beins enn Bjørn Vatne, men burde uansett visst bedre enn å begi seg ut på det islagte, speilblanke havet.

Nå stanset presten helt opp, omtrent midt på banen. Først trodde Bjørn Vatne at han rett og slett hadde gått seg fast, men så la han merke til en jente som kom i motsatt retning. Langt, lyst hår. En blå boblejakke som virket altfor stor for den spinkle skikkelsen inni. Hun gikk med sikre skritt over isen. Det så ikke ut som om glatten plaget henne det minste. Hun sa noe med høy, skjærende stemme, men Bjørn Vatne oppfattet ikke ordene.

Hun stanset rett foran presten. De måtte kjenne hverandre, slo det ham, sto tettere enn fremmede ville gjort. Eller kanskje ikke, siden presten tok et skritt bakover. Jenten fulgte etter. Det så ut som hun ga presten en klem. Eller dyttet hun ham? Det var ikke så lett å se i det skarpe motlyset. Presten veivet med armene. Det hele så litt komisk ut på avstand, som en klossete dans, men så mistet han balansen og falt bakover. Jenten gikk nærmere. For å hjelpe ham opp, tenkte Bjørn Vatne.

Hun sto bøyd over presten, som ropte noe, ord, lyder som ikke kunne tydes. Armen hennes gikk opp og ned, opp og ned. Endelig, endelig, gikk det opp for Bjørn Vatne hva han var vitne til. Noe som kanskje kunne skje andre steder, men ikke her.

Jenten reiste seg og snudde ryggen til presten, som ikke lenger beveget seg. Bjørn Vatne famlet etter telefonen i frakkelommen, fant den, men måtte ta av seg en hanske for å kunne bruke tastaturet. Han husket ikke nummeret han skulle bruke i nødstilfeller.

Hun var ikke mer enn ti meter unna, kom gående mot ham. Telefonen gled ut av hånden og ned i snøen. Han tenkte at han ikke måtte se på henne, men klarte ikke å ta blikket vekk. Bare en jentunge. Ansiktet var spinkelt med store, blå øyne. Det harmoniske, nesten uskyldige utseendet ble forstyrret av mørke, kraftige øyenbryn som nesten var vokst sammen over neseroten. Hun hadde blod på det venstre kinnet, lyst hår klebet seg til det. Hun passerte, uten egentlig å se ham, virket det som.

Skikkelsen forsvant bak en av blokkene. Bjørn Vatne følte seg svak og svimmel, men tvang seg til å plukke opp telefonen.

«Ja, hallo,» sa han da det svarte i den andre enden. «Dette er … jeg heter Bjørn Vatne … noen er død. Har blitt drept.»

«Hvor?»

Han forklarte så godt han kunne, men tankene var trege, og gatenavn, selv navn på gater han hadde ferdes i siden han var ung, var som strøket ut av minnet. «I nærheten av Vega … av Sletten shoppingsenter. På myren, kaller vi det. Jeg … det er bak Adolph Bergs vei.»

«Bli der du er. Vi sender en patrulje. Og en ambulanse. Er du sikker på at mannen er død?»

Presten var en urørlig bylt i skillet mellom lys og mørke. Bare føttene hans lå i solen. Snart ville de også ligge i skyggen.

Hvor mange ganger hadde hun stukket ham? Ti? Tjue? Han visste ikke, men det var mange.

«Han er nok død,» sa Bjørn Vatne. Så husket han navnet. «Forresten heter han Berg. Han er prest.»

Stemmen i telefonen sa noe. Bjørn Vatne kjente seg plutselig så trøtt. Det var ikke mer å si.

Han brøt samtalen.

I stillheten som fulgte, hørte han fjernt lyden av sirener.

 

Senere, da han tenkte tilbake på det som hadde skjedd, dvelte han ikke ved offeret som lå på isen, eller ved hvordan jenten stakk ham igjen og igjen. Det han husket best, var skinnet i øynene hennes da hun passerte ham etterpå. Det minnet ham om da hans eget barn var lite og hadde feber.


KAPITTEL 2

Robert Tuft gikk uten å si farvel til sin kone. Før i tiden hadde det vært utenkelig, men Barbara hadde vært så mutt og avvisende i det siste, så hva kunne hun egentlig forvente? Ingenting, tenkte han. Hun ga ham ingenting, da fikk hun heller ingenting tilbake. Han kunne knapt huske når de sist hadde ligget sammen.

Han kjente humøret bli bedre så snart han kom utenfor døren. I dag var det attpåtil fint vær. Eller brukbart, i det minste. Blå himmel i sprekkene mellom lette, hvite skyer.

Robert satte seg bak rattet og svingte ut på hovedveien. Hadde kjørt den så mange ganger at alt gikk automatisk, slik at han kunne tenke på andre ting. På endringer som måtte komme. På alt som lå foran ham, hvis han bare grep sjansen. I det siste hadde han innsett at den konstante misnøyen han følte, skyldtes at han levde et liv som var for lite, for trangt. Det var ikke det at han var uten evne til selverkjennelse. Han innså at det, i hvert fall til en viss grad, var hans egen skyld at han satt fast i tilværelsen. Han skulle aldri ha gitt opp filosofistudiene. Skulle ha stått i det, til tross for motstanden, til tross for den nedlatende overbærenheten han følte, både fra medstudenter og professorer. De hadde hatt den sikkerheten han manglet. Følelsen av underlegenhet hadde fått ham til å stotre og stamme, og for å kompensere gikk han til angrep med en ilter, heseblesende skråsikkerhet som støtte omgivelsene.

Etter hvert hadde han gitt etter for overmakten, flyktet med halen mellom beina, søkt og kommet inn på fengselsskolen, giftet seg med Barbara, kjøpt rekkehus, sådd plen, prøvd å få barn uten å lykkes, fått mindre og mindre sex, mindre oppmerksomhet, blitt en mindre person, med en sur kone og en jobb trygt plassert på statens lønnsregulativ.

Ja, tenkte han, det hadde blitt et liv likt mange andre liv. Men ikke det livet han burde ha. I det siste hadde han fått hjelp til å forstå at det var mulig å bryte ut av de rammene. At det var lov å drømme stort. At det var frykten for det ukjente som hadde holdt ham tilbake. Robert kjente pulsen øke. Frykt og forventning i en søt blanding.

Han begynte å nærme seg fengselet og tvang seg til å fokusere på de konkrete, hverdagslige tingene. Rutiner. Aktiviteter med innsatte. Turer til tannlege, psykolog, prest. Tverre, ofte aggressive ungdommer, som noen ganger, nesten mot sin vilje, viste andre sider av seg selv. Barnlig glede, tillit, en form for uventet fellesskap som kunne oppstå på de rareste tidspunkt. Det fantes unektelig slike øyeblikk også, tenkte Robert og parkerte utenfor Bjørgvin fengsel. Det var ikke sånn at han hatet jobben sin. Det var bare …

Han lot tanken løse seg opp. Steg ut, låste bilen og ble stående et lite øyeblikk på asfalten. Solen stakk for alvor frem mellom skyene, og han kjente til sin forbauselse at det var varme i den. Vinteren var over. Et vagt minne kom til ham. Nei, ikke egentlig et minne, det var mer en fornemmelse av at han en gang hadde spasert over en parkeringsplass, han husket ikke hvor, bare at det også hadde vært en tidlig vårdag, og han hadde kjent at solen varmet, kjent Barbaras varme hånd i sin, og vært lykkelig.

Men altså, tenkte han mens han begynte å gå med besluttsomme skritt mot de grå fengselsmurene, det regnestykket går jo ikke opp. De små øyeblikkene mot … ja, mot resten av tiden.


KAPITTEL 3

Edvard Matre så opp da det banket på kontordøren, nesten takknemlig over å bli forstyrret. Men bare nesten, tenkte han da han så politiinspektør Malthus stå i døråpningen.

«Ellingsen,» sa han.

Edvard måtte tenke seg om. «Runar Ellingsen? Brannstifteren? Jeg skal avhøre ham på nytt i neste uke.»

«Nei,» sa Malthus. «Det skal du ikke. Jeg har bedt Glen Hede ta over den saken.»

«Ja vel? Hvorfor?»

«Tiltalte har byttet forsvarer. Til Carla Kessler. Din kjæreste.»

«Jeg vet ikke om …,» begynte Edvard.

«Det er ikke noe å diskutere,» avbrøt Malthus. «Vi kan ikke ha en etterforsker på saken som deler seng med fienden, det skjønner vel du også, Matre.»

Han snudde seg og gikk uten å vente på svar. Edvard hørte støvlene hans smelle mot gulvbelegget. Malthus gikk som om han var på utmarsj, i ferd med å brøyte seg vei gjennom tett underskog.

Jeg vet ikke om det er nødvendig, ville Edvard si.

Vi er ikke kjærester lenger. Hun forlot meg, kunne han ha tilføyd.

Edvard visste ikke hvorfor hun hadde gått. Ikke egentlig. Det var noe han burde sett og forstått, men han visste ikke hva. Han våknet stadig om natten og grep etter henne i sengen. Hun var vekk.

Han la Ellingsen-saken til side og hentet opp den neste fra bunken, en knivstikking utenfor STRAX-senteret på Laksevåg. Han begynte å lese, men merket konsentrasjonen glippe. Den korte visitten fra politiinspektøren hadde fått tankene til å spinne rundt Carla på ny. Han hadde brukt flere uker på å slutte å tenke på henne.

En skikkelse fylte døråpningen. Et kort øyeblikk trodde Edvard at det var Malthus nok en gang, de brede skuldrene og den høyreiste skikkelsen lignet, men han tok feil. Det var Rødland, en av dem med ansvaret for den operative tjenesten. Edvard hadde jobbet med ham før, og likte ham.

«De ringte fra fengselet,» sa Rødland. «De tror de har en rømming.»

«Tror? Er ikke det noe de bør vite?»

«Det skulle man kanskje tro, men det dreier seg altså om en innsatt som skulle til tannlegen. Da hun ikke dukket opp der til avtalt tid, ringte tannlegen og etterlyste pasienten. Ifølge fengselet var hun på vei, men …»

«Hun?»

«Ja, en ung kvinne. Sylvia Gjermundsen. Hun og en fengselsbetjent hadde kjørt fra fengselet i god tid for å rekke timen. De har flere ganger prøvd å ringe betjenten, men han svarer ikke. Siste gangen de ringte, kom de rett til svareren. Og da slo de alarm.»

«Jeg skjønner,» sa Edvard. «Men hva mener du at jeg skal …»

«Malthus vil ha deg på saken,» sa Rødland. «Jeg skal lede det operative, du setter sammen et team for å grave frem bakgrunn, kontakter, sånne ting.»

«Ok …,» sa Edvard langsomt. Han forsto fremdeles ikke helt hvorfor det skulle være nødvendig å sette et team med etterforskere på saken. «Hva sitter hun inne for, denne … Sylvia?»

«Drap. Hun tok livet av en prest for et par år siden, i 2024. Stakk ham i hjel med kniv, uten noen som helst grunn, slik jeg husker det. Sylvia Gjermundsen er ikke en vi ønsker å ha gående løs i byen. Og så er det denne fengselsbetjenten, Robert Tuft. Gudene vet hva som har skjedd med ham. I beste fall har hun bare tatt ham med seg. I verste fall …»

«Greit,» sa Edvard. «Jeg skjønner at vi må ta dette på alvor. Har du et bilde av henne?»

«Ja,» sa Rødland. «Jeg har allerede lagt det ut internt. Fengselet skulle sende over et bilde av Robert Tuft, men det har jeg ikke fått ennå.»

Mens Rødland snakket, hadde Edvard allerede fått bildet av Sylvia Gjermundsen opp på skjermen.

«Er dette et gammelt bilde?» spurte han.

«Nei, det er ganske nytt.»

Edvard stirret på henne. Tynt, ganske langt, lyst hår, med en stripe lilla av den typen som sprayes på. Enorme blå øyne, et spinkelt, blekt ansikt.

«Herregud! Hun er jo bare et barn!» utbrøt han.

«Men et farlig barn,» sa Rødland tørt. «Malthus har gitt ordre om bevæpning.»

«Er ikke det å overreagere?»

«Ikke nødvendigvis,» sa Rødland. «Vi må operere ut fra antagelsen om at hun på et eller annet vis har tvunget med seg eller tatt kontroll over Robert Tuft. Det betyr at hun må være bevæpnet, siden det er nær utenkelig at hun kan ha overmannet ham med ren muskelkraft. Det betyr at vi må være forberedt på en gisselsituasjon.»

«Du har rett,» innrømmet Edvard. «Hvor gammel er hun, egentlig?»

«Sytten.»

«Vet vi hva hun hadde på seg?»

«Svarte jeans. Dr. Martens-boots. En denimjakke med et merke på ryggen, og under den en grå hettegenser.»

«Hva slags merke?»

Rødland måtte konsultere en notisbok. «Noe hun hadde gjort selv. Hun hadde brodert et ord – Thanatos – med rød silketråd. I en slags gotisk skrift, har jeg notert meg. Ikke spør meg om hva det betyr.»

Edvard tenkte seg om. «Du har lagt ut kjennemerke og biltype på nettet, antar jeg?»

Rødland nikket. «De kjørte i Robert Tufts private bil. En rød Tesla.»

«Sjekk om det er kommet noen meldinger fra publikum i formiddag om uregelmessig kjøring. Det er alltid noen som ringer inn med mistanker om promillekjøring. Som regel handler det om sjåfører som sitter og kikker på mobilen, men du vet …»

Rødland så ikke ut som han helt forsto tankegangen.

«Hvis Sylvia Gjermundsen har tatt en voksen mann som gissel, må hun, som du selv sa, på en eller annen måte ha fått tak i et våpen,» forklarte Edvard. «Dersom jeg, for eksempel, hadde fått en kniv rettet mot meg mens jeg kjørte bil, tror jeg det kunne ha gått ut over konsentrasjonen min.»

«Skjønner,» sa Rødland.

«Og én ting til,» fortsatte Edvard. «Hvis jeg var deg, ville jeg innskjerpet overfor mannskapene at de skal være tilbakeholdne hvis de kommer over henne. Jeg vil nødig ha bilder på nettet av at vi skyter noen som ser ut som et barn.»

Rødland gjorde en grimase, som om han kunne forestille seg reaksjonene.

«Jeg har sagt det til folkene allerede, men jeg skal ta det enda en gang.»

 

Edvard fant Mia Johnsrud og Henny Haraldseid i kantinen, hvor de satt med hodene tett sammen og fniste over noe på mobilen. Henny fikk alltid Edvard til å tenke på en topptrent idrettsutøver. Hun struttet av ungdom og sunnhet. Mia Johnsrud, derimot, var en tobarnsmor midt i trettiårene som så ut som hun hverken hadde fått nok søvn eller tid på badet om morgenen. Han syntes hun var flott.

Edvard dumpet ned ved bordet deres og redegjorde kort for hva som hadde skjedd. Forklarte at han trengte å vite så mye som mulig om Sylvia Gjermundsen. Strafferegister og dommer, selvsagt, men også alt annet de kunne grave frem om henne.

«Du sjekker PPT og barnevernet, Henny,» sa han. «Hun har garantert vært innom begge steder.»

«Det kan ta litt tid,» svarte hun. «De har taushetsplikt, også overfor oss, vet du.» Henny nølte. «Hun er bare en jentunge. Hvor kan hun dra? Vi har henne mest sannsynlig i løpet av noen timer.»

«Ja,» sa Edvard. «Du har antagelig rett. Dere får prioritere venner og familie. Alle som hun kan tenkes å oppsøke for å få hjelp.»

Han nikket mot Mia Johnsrud. «Du har styringen her mens jeg er borte. Hold løpende kontakt med Rødland, koordiner arbeidet. Vi skulle få noen flere folk. Bjarne Bønes, blant andre, så snart han er ferdig i retten. Hør med Malthus hva han har tilgjengelig, ok? Vi trenger trafikkdata, så langt som mulig i sanntid. Og ja, mobildata. Hvis vi kan finne ut hvor Robert Tufts telefon var på vei før den ble slått av, vil det kunne hjelpe. Hold meg orientert.»

Mia nikket. «Hvor skal du?»

«Jeg kjører ut til fengselet.»


KAPITTEL 4

Aprildagen, som om formiddagen hadde gitt bergenserne en liten forsmak på våren, hadde brått ombestemt seg. Nå lovet himmelen regn. Edvard skuttet seg mot den sure vestavinden og gikk med lange skritt over parkeringsplassen mot inngangspartiet til Bjørgvin fengsel.

Han slapp å vente, ble ført direkte opp til fengselsdirektørens kontor.

«Forferdelige greier,» sa direktør Sven Rygge, en litt overvektig mann med svetteringer under armene.

«Ja,» sa Edvard.

«Er det … noe nytt?»

«Ikke foreløpig. Men vi har alle enheter ute på veiene. Jeg er ute etter mer informasjon om Sylvia Gjermundsen.»

«Hun har jo et rulleblad.»

«Jeg er klar over at hun er dømt for drap,» sa Edvard.

«Ja. Men det er bare toppen av isfjellet, for å si det slik. Vi er vant til litt av hvert her ute, men Sylvia Gjermundsen har vært en usedvanlig vanskelig innsatt. Listen over episoder … er endeløs. Det går bare noen dager mellom hver gang det skjer noe. Trusler, raserianfall, angrep på medfanger og ansatte. Hun er … hva skal jeg si … ustyrlig. Og helt uforutsigbar. Hun sliter ut hele ungdomsavdelingen.»

«For meg høres det ut som hun kan høre hjemme i psykiatrien.»

«Vi har prøvd,» svarte Rygge. «Men hver gang kommer hun tilbake etter noen dager. Ikke psykotisk, sier de.» Han slo ut med hendene. «Hva vet jeg?»

Kontordøren gikk opp, og en forholdsvis ung mann kom inn.

«Sigurd Tellevik,» sa direktøren. «Leder for ungdomsenheten. Jeg ba Sigurd komme, siden det er han som kjenner Sylvia best.»

«Fint,» sa Edvard. «Så hva tenker du om det som har skjedd?»

«Ikke bra,» sa Tellevik. «Slett ikke bra. Jeg er bekymret for Robert.»

«Han var alene med henne?»

Edvard så hvordan rødmen kom krypende opp over skjortesnippen til Sigurd Tellevik.

«Ja,» sa han. «Det skulle ha vært to som fulgte henne, men vi hadde sykdomsforfall hos personalet, og Robert må ha tenkt … jeg vet ikke. Sylvia har vært roligere de siste månedene, så han må vel ha tenkt at det gikk bra.» Han ventet litt før han fortsatte: «Hun kan jo ha fått fatt i noe våpen og truet ham med seg.»

«Kan det ha skjedd?»

«I prinsippet ikke. Alle kniver på avdelingen er festet til veggen, og ingenting mangler. Men …,» sa Tellevik.

«Hvordan var forholdet mellom Sylvia og Robert Tuft?»

«Godt nok, vil jeg si. Robert sto henne kanskje nærmere enn noen andre på enheten, til tross for at han ikke har jobbet så lenge hos oss. Det er mye press og høy turnover på ungdomsenheten.»

«Hvor nær?»

Sigurd Tellevik rødmet igjen, denne gangen av indignasjon.

«Insinuerer du at …? Vi har et høyt profesjonelt nivå i avdelingen vår.»

«Jeg insinuerer ingenting,» sa Edvard. «Men dere vet like godt som meg at det hender at profesjonaliteten glipper, i et fengsel som alle andre steder. Det skjer at ansatte har innledet et seksuelt forhold til innsatte, at de har forelsket seg i dem og hjulpet dem med å flykte. Sylvia Gjermundsen er en ung kvinne, og Robert Tuft er en mann på …»

«Trettifire,» sa direktøren.

«Nettopp,» sa Edvard.

«Ja, ok, greit,» sa Sigurd Tellevik. «Sånt skjer, jeg innrømmer det. Men vi er en så liten og gjennomsiktig avdeling at jeg tror noen ville ha reagert hvis det var noe slikt på gang. Robert er solid, fornuftig, sånn som jeg har lært ham å kjenne. Og Sylvia … hva skal jeg si … vi har jo flest gutter på avdelingen, få jenter. Noen ganger kan det oppstå uro mellom dem. Vi snakker om unge mennesker her, med mye hormoner i omløp. Men Sylvia har liksom ingen seksuell tilstedeværelse. Så derfor kan jeg ikke forestille meg …» Han avbrøt seg selv. «Skjønner du hva jeg mener, eller snakker jeg bare tull?»

«Du snakker på ingen måte tull,» sa Edvard. «Hva mer kan du fortelle meg om henne?»

Tellevik kremtet, strøk hånden nervøst gjennom det korte, blonde håret.

«For dem som ikke kjenner Sylvia, er det litt vanskelig å forestille seg hvordan hun er. Når hun ikke utagerer, virker hun stille og beskjeden. Slipper ingen innpå seg. Men så … i fjor, for eksempel, hadde vi dyr på avdelingen. To lam. Tidligere har vi hatt noen kaniner. Det funket virkelig godt med dyr, de innsatte likte det, tok seg av dem og hadde glede av å stelle dem.» Tellevik svelget.

Edvard ventet.

«Vi satt ute i solen en fin vårdag. En av guttene satt med lite et lam. Han koste med det, ga det gress og sånn. Det var rene idyllen inntil Sylvia, uten forvarsel, grep lammet i bakbeina, svingte det rundt og slo det i muren av all kraft. Knuste hodet på dyret så blodet sprutet. Ingen så det komme. Det var så uventet, så brutalt. Guttene … og husk på at vi snakker om hardbarkede ungdommer, mange av dem med skikkelig stygge rulleblad … de ble fullstendig satt ut. Noen begynte å gråte. Da vi spurte henne om hvorfor hun hadde gjort det, svarte hun ikke, ville ikke snakke om det.»

Tellevik ristet på hodet og så dystert på Edvard. «Hvis Sylvia får det for seg, eller hvis Robert gjør noe dumt, så er jeg redd for hva hun kan finne på. Dere må …»

Edvard så ingen hensikt i å lire av seg tomme forsikringer om at alt ville ende bra.

«Vi gjør det vi kan,» sa han.

 

Da han var tilbake i bilen, ringte han til Mia Johnsrud.

«Har det skjedd noe?»

«Vi har en uverifisert melding om en rød Tesla med et påfallende kjøremønster.»

«Hvordan påfallende?»

«Den vinglet, så kjørte den en og en halv gang rundt rundkjøringen i Vågsbotten. Den som mottok meldingen, så ingen grunn til å følge opp noe som han antok bare handlet om at sjåføren var usikker på hvor han skulle, men nå …»

«Når skjedde dette?»

«Klokken 09.32.»

«Det kan passe.»

«Jeg vet. Den kom inn i rundkjøringen på E39 nordfra, og kjørte av på E16 i retning Voss.»

Edvard prøvde å tenke, å se for seg et kart.

«Det er fem timer siden observasjonen,» fortsatte Mia Johnsrud. «De kan være forbi Geilo nå hvis de kjørte østover. Eller i Stavanger. Eller hvor som helst i bergensområdet hvis de sirklet tilbake via Arna og Hardangerveien.»

«Hvis det i det hele tatt var dem som ble observert,» sa Edvard.

«Nettopp. Kommer du inn igjen på kammeret nå?»

«Nei,» sa han. «Jeg drar og snakker med konen til Robert Tuft. Jeg vil nødig at hun skal lese i avisen at mannen hennes er bortført.»

«Eller …,» sa Mia.

«Eller hva?»

«Eller at mannen hennes har tatt en liten omvei for å få seg et nummer.»

«I fem timer?»

Hun sukket teatralsk overdrevet. «Du har rett, Edvard. Min erfaring er at det pleier å holde med fem minutter. For menn, vel å merke.»

Han lo lavt, holdt på å si at hun måtte ha valgt feil mann, men tok seg i det.

«Hva med media?» sa han i stedet. «Har Malthus sagt noe om det?»

«Ja, han var innom for fem minutter siden og ba meg gi beskjed til deg. Vi går ut med navn og bilde på begge to.»

